UAB „MT Group“  
2024 m. spalio 16 d.,

Vilnius

**„MT Group“ statys pirmąją Baltijos šalyse vandenilio gamybos stotį Klaipėdos uosto teritorijoje**

Lietuva žengia į naują žaliųjų degalų gamybos etapą – strateginių Europos energetikos infrastruktūros projektų vystymo bendrovė „MT Group“ pasirašė svarbią sutartį su Klaipėdos valstybinio jūrų uosto direkcija (KVJUD) dėl vandenilio stoties, saugyklų ir visos susijusios infrastruktūros statybų Klaipėdos uosto teritorijoje. Tai bus pirmoji vandenilio gamybos ir pildymo stotis Baltijos šalyse. Bendra planuojama projekto vertė – 10,5 mln. Eur.

Pagal sutartį „MT Group“ atliks vandenilio stoties technologinės įrangos projektavimo, tiekimo, montavimo ir paleidimo darbus: montuos technologinę įrangą, įdiegs elektros bei automatikos bei saugos sistemas, taip pat užtikrins projektų valdymo ir statybos procesų administravimą bei stoties garantinę priežiūrą pirmuosius dvejus metus. Šiuo metu „MT Group“ jau pradėjo pasiruošimo darbus, projekto statybos darbų pradžia numatyta 2025 metais.

Klaipėdos uoste žaliasis vandenilis bus gaminamas elektrolizės būdu – naudojant polimerinių elektrolitų membranos (PEM) tipo elektrolaizerį. Vandenilio gamybos įrangai Klaipėdos uoste planuojamas elektros poreikis – iki 3 MW. Per parą čia planuojama pagaminti apie 500 kilogramų vandenilio, o per metus – iki 127 tonų. Pagamintas vandenilis bus laikomas stacionariose 550/1000 bar slėgio saugyklose, užtikrinant patikimą ir nenutrūkstamą tiekimą.

„Klaipėdos uostas, kaip strateginis šalies transporto mazgas, turi didelį potencialą tapti Baltijos regiono šalių žaliųjų technologijų flagmanu. Sveikiname Klaipėdos uosto tvirtą ryžtą eiti tvarios žaliosios energetikos ir klimato kaitos pokyčių keliu, ypatingai imantis lyderio pozicijos, įgyvendinant pirmąjį pilotinį projektą, kuris bus etalonas kitiems vandenilio projektams regione,“ – sako Mindaugas Zakaras, „MT Group“ vadovas.

„Dar viena aplinkai draugiška energijos rūšis ateina į Lietuvą. Po poros metų turėsime ne tik saulės, vėjo ar kitų atsinaujinančių energijos šaltinių pagalba pagamintą elektrą, bet ir žaliąjį vandenilį. Esame pasiryžę ne tik kurti energiją, kuri mažins poveikį aplinkai, bet ir prisidėti prie Lietuvos ir Europos švarios energetikos plėtros, įgalinant vandenilį kaip tvarų energijos šaltinį mūsų laivams, transportui bei pramonei“, – sako Klaipėdos valstybinio jūrų uosto direkcijos generalinis direktorius Algis Latakas.

„Vykdydami šį projektą pasitelksime pažangiausias technologijas, kurios ne tik užtikrins maksimalų stoties pajėgumą, bet ir atitiks griežčiausius saugumo ir kokybės reikalavimus. Mažiausiai 99,99 % grynumo vandenilis taps svarbiu alternatyviu kuru įvairios paskirties transportui, įskaitant ir privatų,“ – priduria Mindaugas Zakaras.

Pagamintą vandenilį, kaip alternatyvius ir aplinkai draugiškus degalus, planuojama naudoti ne tik Klaipėdos uosto, bet ir verslo bei visuomenės reikmėms. Dalį Klaipėdos uoste pagaminto žaliojo vandenilio pirmiausia planuojama naudoti uosto poreikiams, dalį – geležinkelio ir sausumos kelių transporto priemonėms, įskaitant privačias. Ateityje planuojama vandeniliu pildyti ir į uostą atplaukiančius prekybinius laivus, kurie vis dažniau varomi alternatyviais degalais.

Šis projektas tiesiogiai prisideda prie 2021–2030 metų Lietuvos Respublikos energetikos ministerijos energetikos plėtros programos, kuria siekiama diegti pažangias technologijas, mažinti iškastinio kuro naudojimą ir skatinti vandenilio technologijų plėtrą.

„MT Group“ yra pirmaujanti „iki rakto“ projektų rangovė, statanti ypatingos svarbos energetikos ir pramonės infrastruktūros objektus visoje Europoje. Atsinaujinančios energetikos, vandenilio ir anglies dioksido surinkimo įrenginių projektavimas, valdymas bei statyba prisideda prie „MT Group“ lyderystės tvarių inžinerinių sprendimų rinkoje. Bendrovė taip pat yra viena iš steigėjų viename didžiausių atsinaujinančios energijos projektų pasaulyje – „Green Energy Park Global“. Šis projektas numato gaminti žaliąjį vandenilį, kuris dėl savo konkurencingos kainos ir pramoninių pajėgumų padės įgyvendinti dekarbonizacijos tikslus nuo CO2 labiausiai priklausančiuose sektoriuose, įskaitant transportą ir energetiką.